b'\n_START_ARTICLE_\nMatej Makarovi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nMatej Makarovi\xc4\x8d, sin psihologa Jana Makarovi\xc4\x8da, je leta 1993 diplomiral na Fakulteti za dru\xc5\xbebene vede Univerze v Ljubljani iz sociologije pod mentorstvom Ivana Bernika. Podiplomski \xc5\xa1tudij je nadaljeval na Centralnoevropski univerzi v Pragi. Na Fakulteti za dru\xc5\xbebene vede v Ljubljani je pridobil tudi doktorat iz sociologije, pred tem pa je leta 1995 magistriral iz sociologije in politike na University of Lancaster v Veliki Britaniji._NEWLINE_Od leta 2008 dalje je zaposlen na zasebni Fakulteti za uporabne dru\xc5\xbebene \xc5\xa1tudije v Novi Gorici, kot izredni profesor in od leta 2011 kot njen dekan. Poleg tega je na omenjeni fakulteti predstojnik In\xc5\xa1tituta za raziskovanje dru\xc5\xbebenih tveganj. Pred tem je bil v obdobju 1994 - 2007 zaposlen na Fakulteti za dru\xc5\xbebene vede v Ljubljani kot mladi raziskovalec, asistent in docent._NEWLINE_Kot gostujo\xc4\x8di raziskovalec je deloval na Waterford Institute of Technology (Irska), University of Nevada, Reno (ZDA) in Hawaii Pacific University (ZDA)._NEWLINE_Je avtor ali soavtor 30 znanstvenih \xc4\x8dlankov, objavljenih v tujih in doma\xc4\x8dih znanstvenih revijah, in 10 znanstvenih monografij, od katerih jih je polovica iz\xc5\xa1la pri tujih znanstvenih zalo\xc5\xbebah, na podro\xc4\x8djih politi\xc4\x8dne sociologije, sociolo\xc5\xa1ke teorije in dru\xc5\xbebene modernizacije._NEWLINE_Kot publicist in politi\xc4\x8dni komentator je leta 2006 prejel Jur\xc4\x8di\xc4\x8devo nagrado. Leta 2008 je bil izpostavljen v aferi\xc2\xa0\xc2\xbbbrezpla\xc4\x8dniki\xc2\xab, kot eden redkih podpisanih avtorjev zapisov v \xc4\x8dasniku Ekspres - komisija Dr\xc5\xbeavnega zbora RS je za to publikacijo ugotovila, da je bila ustanovljena z namenom diskvalifikacije politi\xc4\x8dnih nasprotnikov v predvolilni kampanji pred dr\xc5\xbeavnozborskimi volitvami 2004._NEWLINE_V letih od 1989 do 1993 je bil prvi predsednik takratne Socialdemokratske mladine, podmladka stranke SDS, kasneje je bil imenovan za njenega \xc4\x8dastnega predsednika._NEWLINE_V obdobju 2005 - 2008 je bil \xc4\x8dlan Strate\xc5\xa1kega sveta za kulturo, izobra\xc5\xbeevanje in znanost ter \xc4\x8dlan Upravnega odbora Javne agencije za raziskovalno dejavnost RS (2005 - 2009). _NEWLINE_Od leta 2011 je predsednik Nacionalnega odbora programa za upravljanje z dru\xc5\xbebenimi spremembami (MOST) pri Slovenski nacionalni komisiji za UNESCO.'